กสิกรปูพรมธุรกรรมเงินหยวน
&#8220;กสิกรไทย&#8221; แนะธุรกิจใช้เงินหยวนทำธุรกรรมกับจีน ลดความผันผวนค่าเงิน ตั้งเป้ากินส่วนแบ่งตลาด 30% เปิดรับฝากเงินหยวน 6 มิ.ย.นี้
21 ส.ค. 2554

“กสิกรไทย” แนะธุรกิจใช้เงินหยวนทำธุรกรรมกับจีน ลดความผันผวนค่าเงิน ตั้งเป้ากินส่วนแบ่งตลาด 30% เปิดรับฝากเงินหยวน 6 มิ.ย.นี้ 
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า ธนาคารจะส่งเสริมให้ลูกค้านักธุรกิจที่มีธุรกรรมการค้าระหว่างไทยกับจีนหันมาใช้เงินหยวนเป็นเงินสกุลหลักในการทำการค้าและชำระเงินตามนโยบายของธนาคารแห่งประเทศไทย (ธปท.) เพื่อลดความเสี่ยงจากความผันผวนของเงินเหรียญสหรัฐที่มีแนวโน้มอ่อนค่าต่อเนื่อง 
ทั้งนี้ ธนาคารกสิกรไทยตั้งเป้าจะเพิ่มส่วนแบ่งทางการตลาดในธุรกรรมเงินหยวนเป็น 30% และตั้งเป้าเพิ่มส่วนแบ่งธุรกรรมการเงินระหว่างไทยกับจีนเพิ่มขึ้นเป็น 15% ภายในปี 2556 
นายธิติ กล่าวว่า ขณะนี้มูลค่าการค้าระหว่างไทยกับจีนมีมูลค่ารวมสูงถึง 1.4 ล้านล้านบาท ถือเป็นตลาดขนาดใหญ่และมีความสำคัญมาก ขณะที่การทำธุรกรรมที่เป็นเงินหยวนมีอยู่เพียง 0.1% หรือแค่ 500 ธุรกรรม เนื่องจากลูกค้าไม่คุ้นเคยและไม่เคยตั้งราคาสินค้าเป็นเงินหยวน 
นายธิติ กล่าวว่า ข้อดีจากการใช้บริการผ่านธนาคารคือ ลูกค้าจะได้รับบริการที่ครบวงจรตั้งแต่การบริหารความเสี่ยงอัตราแลกเปลี่ยน การเปิดเลตเตอร์ ออฟ เครดิต (L/C) บริการเรียกเก็บชำระเงินสินค้า การโอนรับเงิน และการปล่อยสินเชื่อหมุนเวียนในสกุลหยวน โดยคิดค่าธรรมเนียมเท่ากับเงินในสกุลอื่นๆ 
ด้านนายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า ธนาคารจะเริ่มเปิดรับเงินฝากสกุลหยวนในวันที่ 6 มิ.ย.นี้ เพื่อให้มีบริการครบวงจรยิ่งขึ้น โดยมีกลุ่มลูกค้าเป้าหมายเป็นผู้ประกอบการเอสเอ็มอีทั้งคนไทยและคนจีนที่ทำธุรกิจนำเข้าส่งออกโดยไม่จำกัดวงเงิน สำหรับบุคคลธรรมดาจะกำหนดวงเงินสูงสุดเอาไว้ไม่เกิน 5 แสนเหรียญสหรัฐต่อบัญชี
นายทรงพล กล่าวว่า ขณะนี้รัฐบาลจีนเริ่มปล่อยเงินหยวนออกมาหมุนเวียนนอกประเทศมากขึ้น โดยเฉพาะฮ่องกงที่เปิดให้แลกเปลี่ยนได้อย่างเสรี เพราะต้องการให้เงินหยวนเข้ามามีบทบาทสำคัญในตลาดเงินโลกมากขึ้น ธุรกิจไทยควรให้ความสำคัญกับเงินหยวน เพื่อเตรียมความพร้อมทางธุรกิจให้สอดคล้องกับแนวโน้มการเติบโต